*****

ΚΑΝΟΝΙΣΜΟΣ (ΕΟΚ) αριθ. 849/87 ΤΟΥ ΣΥΜΒΟΥΛΙΟΥ

της 23ης Μαρτίου 1987

για το άνοιγμα και τον τρόπο διαχείρισης κοινοτικής δασμολογικής ποσόστωσης για τη μη καβουρντισμένη βύνη που υπάγεται στη διάκριση 11.07 Α ΙΙ β) του κοινού δασμολογίου, καταγωγής και προέλευσης Φινλανδίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πράξη προσχώρησης της Ισπανίας και της Πορτογαλίας,

την πρόταση της Επιτροπής,

Εκτιμώντας:

ότι, στις 22 Ιουλίου 1972, συνήφθη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας· ότι, μετά την προσχώρηση του Βασιλείου της Ισπανίας και της Δημοκρατίας της Πορτογαλίας στην Κοινότητα, συνήφθη και ενεκρίθη, με την απόφαση 86/556/ΕΟΚ (1), συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Φινλανδίας σχετικά με τον γεωργικό τομέα·

ότι η συμφωνία υπό μορφή ανταλλαγής επιστολών προβλέπει ετήσια δασμολογική ποσόστωση 2 500 τόνων με μείωση της εισφοράς κατά 100 ECU ανά τόνο για τη μη καβουρντισμένη βύνη, που υπάγεται στη διάκριση 11.07 Α ΙΙ β) του κοινού δασμολογίου, καταγωγής και προέλευσης Φινλανδίας· ότι, εξάλλου, είναι σκόπιμο να μεταφερθεί στο έτος 1987, όλως εκτάκτως και λόγω της καθυστέρησης στην έναρξη εφαρμογής του κανονισμού (ΕΟΚ) αριθ. 2376/86 του Συμβουλίου της 24ης Ιουλίου 1986 σχετικά με το άνοιγμα και τον τρόπο διαχείρισης κοινοτικής δασμολογικής ποσόστωσης για τη μη καβουρντισμένη βύνη, η οποία υπάγεται στη διάκριση 11.07 Α ΙΙ β) του κοινού δασμολογίου, καταγωγής και προέλευσης Φινλανδίας (2), η ποσότητα των 1 700 τόνων μη καβουρντισμένης βύνης που δεν χρησιμοποιήθηκε στο πλαίσιο της ποσόστωσης των 2 500 τόνων η οποία είχε προβλεφθεί για τη Φινλανδία από τον κανονισμό αυτό· ότι είναι λοιπόν αναγκαίο να καθορισθούν με κανονισμό εφαρμογής τα τεχνικά στοιχεία ανοίγματος και διαχείρισης ποσόστωσης συνολικού ύψους 4 200 τόνων, για το 1987·

ότι πρέπει να εξασφαλισθεί η πρόσβαση όλων των εισαγωγέων της Κοινότητας στην ποσόστωση και η συνεχής εφαρμογή της προβλεπόμενης μείωσης, μέχρι την εξάντληση της δασμολογικής ποσόστωσης·

ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει ιδίως να μπορεί να παρακολουθεί το ρυθμό με τον οποίο εξαντλείται η δασμολογική ποσόστωση και να ενημερώνει σχετικά τα κράτη μέλη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μέχρι τις 31 Δεκεμβρίου 1987, η εισφορά κατά την εισαγωγή μη καβουρντισμένης βύνης που υπάγεται στη διάκριση 11.07 Α ΙΙ β) του κοινού δασμολογίου, καταγωγής και προέλευσης Φινλανδίας, μειώνεται κατά ποσό ύψους 100 ECU ανά τόνο, μέσα στο όριο κοινοτικής δασμολογικής ποσόστωσης 4 200 τόνων.

Άρθρο 2

1. Οι αιτήσεις για πιστοποιητικό, οι οποίες πρέπει να συνοδεύονται από αίτηση για τον εκ των προτέρων καθορισμό της εισφοράς που μειώνεται κατά ποσό ύψους 100 ECU ανά τόνο, μπορούν να κατατίθενται στον αρμόδιο οργανισμό μέχρι την τελευταία Δευτέρα κάθε μήνα, στις 1 μ.μ. Η λήξη της πρώτης προθεσμίας καθορίζεται στις 30 Μαρτίου 1987.

2. Οι αιτήσεις που αναφέρονται στην παράγραφο 1 γίνονται αποδεκτές μόνον εφόσον συνοδεύονται από αντίτυπο του φινλανδικού πιστοποιητικού εξαγωγής. Το πιστοποιητικό αυτό πρέπει να κάνει αναφορά στον κανονισμό (ΕΟΚ) αριθ. 849/87.

Άρθρο 3

Τα κράτη μέλη ανακοινώνουν στην Επιτροπή την τελευταία Δευτέρα κάθε μήνα, μετά τις 1μ.μ., τις αιτήσεις εκδόσεως πιστοποιητικού οι οποίες κατατίθενται κατ' εφαρμογή του άρθρου 2.

Άρθρο 4

1. Μέσα σε προθεσμία τεσσάρων εργασίμων ημερών, η Επιτροπή αποφασίζει:

- την αποδοχή των αιτήσεων για πιστοποιητικά, στο μέτρο που η συνολική ποσότητα δεν υπερβαίνει τους 4 200 τόνους,

- την αναγγελία του κλεισίματος της δασμολογικής ποσόστωσης εφόσον εξαντλήθηκε η ποσότητα των 4 200 τόνων,

και ενημερώνει τον αρμόδιο οργανισμό.

2. Ο αρμόδιος οργανισμός ενημερώνει αμέσως τους ενδιαφερόμενους για την απόφαση της Επιτροπής.

Άρθρο 5

1. Ο αρμόδιος οργανισμός εκδίδει το πιστοποιητικό εισαγωγής σε συνάρτηση με την απόφαση της Επιτροπής που προβλέπεται στο άρθρο 4 παράγραφος 1 πρώτη περίπτωση.

2. Τα πιστοποιητικά εισαγωγής ισχύουν από την πραγματική ημερομηνία έκδοσής τους μέχρι το τέλος του τρίτου μήνα που ακολουθεί. Η τελευταία ημέρα ισχύος του πιστοποιητικού δεν μπορεί να είναι μεταγενέστερη από την ημερομηνία της 31ης Δεκεμβρίου 1987.

3. Η αίτηση για πιστοποιητικό και το πιστοποιητικό εισαγωγής περιλαμβάνει:

- στο τετράγωνο 12, την ένδειξη «πιστοποιητικό εκδοθέν κατ' εφαρμογή του κανονισμού (ΕΟΚ) αριθ. 849/87»,

- στο τετράγωνο 13, την ένδειξη «Φινλανδία»,

- στο τετράγωνο 14, την ένδειξη «Φινλανδία».

Το πιστοποιητικό υποχρεώνει τον εισαγωγέα να εισαγάγει προϊόντα καταγωγής και προέλευσης Φινλανδίας.

Άρθρο 6

Οι λεπτομέρειες του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγορών στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 2913/86 (2).

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαρτίου 1987.

Για το Συμβούλιο

Ο Πρόεδρος

H. DE CROO

(1) ΕΕ αριθ. L 328 της 22. 11. 1986, σ. 67.

(2) ΕΕ αριθ. L 206 της 30. 7. 1986, σ. 7.

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 272 της 24. 9. 1986, σ. 1.